ANC gaan voort met aanklag teen SteveSteve Hofmeyr (Foto: Janie Monsieur/Maroela Media) Die ANC het Sondag gesê hy sal vandag voortgaan om die strafregtelike aanklagte teen Steve Hofmeyr aanhangig te maak wat die party verlede week onderneem het om te doen. Pule Mabe, nasionale woordvoerder van die ANC, sê ŉ aanklag van crimen injuria sal vandag om 13:00 by die Johannesburg-polisiestasie aanhangig gemaak word. “Hierdie aanklagte sal ŉ sterk boodskap stuur dat daar geen plek vir rassiste in ons demokratiese samelewing is nie,” het Mabe gesê. Die aanklagte volg op Hofmeyr se twiets in reaksie op ŉ tirade wat Zindzi Mandela-Hlongwane, Suid-Afrika se ambassadeur in Denemarke, op Twitter afgesteek het. Mandela het in ŉ reeks verdelende twiets onder die hutsmerk #OurLand teen wit mense uitgevaar en onder meer na wit mense verwys as lafaards en stelende verkragter-afstammelinge van Jan van Riebeeck. Steve Hofmeyr het Dinsdag (18 Junie 2019) dié twiet op Twitter geplaas. (Skermskoot: Twitter) Intussen het DA-LP Phumzile van Damme, nadat sy die Waterfront besoek het, haar ook tot Twitter gewend en geskryf oor ŉ rassistiese voorval wat sy daar beleef het. Hofmeyr het later aan Mandela en Van Damme getwiet dat hy ŉ Suid-Afrikaanse belastingbetaler is en dus in werklikheid hulle “baas is”. “Julle SAL spring wanneer ek so sê en julle SAL vra hoe hoog. En wanneer julle kom om ons lewe en grond te vat, SAL julle doodgaan. Ons kontrak is so eenvoudig soos dit. En moet dit nie vergeet nie,” het hy getwiet. Volgens Mabe sien die ANC dié twiet as ŉ doodsdreigement en een van Hofmeyr se “onmenslike tirades op sosiale media wat getuig van barbaarsheid, wit heerskappy en giftige manlikheid”. Pule Mabe, ANC-woordvoerder. Foto: Facebook “Sy reeks sosialemediaplasings is minagtend teenoor Mandela-Hlongwane en Van Damme en hunker terug na die kru apartheidverlede – en dit is iets wat geen Suid-Afrikaner behoort te duld nie. Na ons mening is dit aanduidend van wit arrogansie en by uitstek ŉ kenmerkende voorbeeld van wit bevoorregting wat in die kiem gesmoor moet word,” het hy gesê. Hofmeyr het op sy beurt gesê hy het gereageer soos enige landsburger moet. Hy meen die politieke leierskap se houding teenoor wit belastingbetalende burgers “is presies die paspoort wat misdadigers nodig het om te breek, te betree en dood te maak en te vat soos hulle wil en waarom ons die mees ongelukkige en verdeelde land in die wêreld is”. Volgens Hofmeyr wil staatsamptenare nie dien nie, maar gedien word. “Hulle maak ŉ groot fout as hulle dink dit is waarvoor ons belasting betaal. Die res van my twiet is maar ŉ aanspraak op selfverdediging en my belofte om my gesin tot die dood te verdedig teen enige moordenaar of gronddief wat oor my heining klim.” Verlede week het die minister van internasionale betrekkinge, Naledi Pandor, gesê sy het Mandela oor die twiets aangespreek. “Ek het vir haar gesê sy is ŉ diplomaat en ek verwag diplomatiese optrede van haar,” het Pandor gesê.